<classify> TIMU ya soka ya JKU imewapeleka kwa mkopo wachezaji wake saba katika klabu mbalimbali vinavyoshiriki Ligi Kuu ya Zanzibar ba Ligi Daraja la Kwanza Kanda.Hayo yameelezwa na Katibu wa timu hiyo, Saadu Ujudi alipokuwa akizungumza na mwandishi wa habari hizi kuhusiana na hali ya timu yao ilivyo kwa sasa katika zoezi zima la dirisha la usajili na uhamisho.Alisema kuwa wachezaji hao ambao wamewatoa wamewapeleka baada ya kuonekana viwango vyao vya soka vimeshuka katika msimu uliopita wa ligi.Alisema kuwa wachezaji hao hawana kiwango cha kuridhisha, ambacho timu yake JKU inakitaka kulingana na kasi ya Ligi Kuu ya Zanzibar ilivyokuwa na ushidani kwa hivi sasa.Tumewatoa kwa mkopo Ili wakasake kiwango kizuri maana kiwango walichoonesha msimu uliopita hakiendani na kasi ya timu yetu, hivyo matumaini yangu huko watafanya vizuri na kupandisha kiwango chao, alisema.Alieleza kuwa kati ya wachezaji hao, wachezaji watano wamewapeleka kwa mkopo katika timu ya Polisi na wawili wamewapeleka katika timu ya Kilimani City inayoshirikisha Ligi Daraja la Kwanza Kanda.Aliwataja wachezaji waliowapeleka Polisi ni Ali Suleiman golikipa namba tatu, kwa upande wa walinzi ni Khamis Abdallah Teri na Edward Peter Mayunga, kiungo ni Ali Vui Hassan na Mbarouk Chande ambaye anacheza winga.Aidha, alisema wachezaji wawili waliopelekwa katika timu ya Kilimani City kwa mkopo, ambao wote ni viungo wa kati ni Is-haka Othman Bopa na Hassan Bamzu.Katibu huyo aliongeza kuwa timu hiyo tayari imeanza mazozei kwa ajili ya maanfalizi ya Ligi Kuu ya Zanzibar msimu huu.  <topic>: MICHEZO 